Frá bikarmeistaratitli fyrir ekki margt löngu síðan Ungmennafélagið Snæfell í Stykkishólmi fagnar stórafmæli um þessar mundir . Í dag , fimmtudaginn 23. október eru 70 ár liðin frá stofnun félagsins . Afmælisins verður þó ekki minnst fyrr en 16. nóvember næstkomandi . Þá verður dagskrá allan daginn þar sem boðið verður upp á æfingar , sýningar og kappleiki frá öllum deildum félagins . Afmælishátíðinni lýkur síðan með ræðu - og veisluhöldum um kvöldið . Hjörleifur Kristinn Hjörleifsson formaður Snæfells segir sérkennilegt á þessum tímamótum að nú séu kannski að renna upp tímar ekki ósvipaðir þeim þegar félagið var stofnað á sínum tíma , þegar allir unnu sín verk í sjálfboðavinnu og maður var manns gaman . Snæfell stóð einmitt fyrir leiksýningum og skemmtunum á fyrstu áratugum félagins . „ Núnar erum við að senda erlenda leikmenn og þjálfara heim og stóla á okkar heimafólk , “ segir Hjörleifur sem hefur eins og núverandi aðalstjórn Snæfells setið frá árinu 1999 . Með Hjörleifi í stjórn eru María Valdimarsdóttir gjaldkeri , Eydís Eyþórsdóttir ritari og Árþóra Steinarsdóttir meðstjórnandi . Þess má geta að á síðasta fundi bæjarráðs Stykkishólms var ákveðið að veita 500 þúsundum til Snæfells aukalega vegna afmælis félagsins . Vegna mistaka var þessi frétt birt hér á vefnum í gær , en það er í dag sem félagið er 70 ára . Skessuhorn biðst velvirðingar á því en óskar félögum í Snæfelli innilega til hamingju með daginn .